शाहजहां ने जुझार सिंह पर लाला हरदौल को राज्य से निकालने का दबाव बनाया किन्तु लाला हरदौल से पुत्रवत् स्नेह रखने के कारण जुझार सिंह इस बात के लिए कतई तैयार नहीं हुए. शाहजहां ने भी हार न मानते हुए कूटनीति के द्वारा लाला हरदौल और रानी चम्पावती के मध्य अनैतिक सम्बन्धों का शक जुझार सिंह के अन्दर पैदा कर दिया. शाहजहां की इस कूटनीति का व्यापक प्रभाव जुझार सिंह के ओरछा लौटने पर हुआ जबकि लाला हरदौल के विरोधियों द्वारा लाला हरदौल और रानी चम्पावती के मध्य अनैतिक सम्बन्धों की चर्चा, पठान को मारने के लिए जुझार सिंह की पूजा वाली तलवार रानी द्वारा लाला हरदौल को देने की बात पता चली. कान के कच्चे जुझार सिंह ने रानी चम्पावती को मजबूर किया कि वे खाने में विष मिलाकर हरदौल को धोखे से खिला दें. हरदौल को जब ये बात चम्पावती ने बताई तो उन्होंने माँ समान भाभी के सतीत्व की रक्षा की खातिर विषयुक्त भोजन बिना किसी हिचक के ग्रहण कर लिया. कहा ये भी जाता है कि लाला हरदौल के देहांत के बाद उनके मेहतर ने, घोड़े और कुत्ते ने उसी विषयुक्त भोजन को खाकर अपने प्राण त्याग दिए तथा नगर में समाचार फैलते ही उनके लगभग ९०० समर्थकों ने दुखी होकर आत्महत्या कर ली.